 سەرنجێك لەسەر کوردانی تاراوگەنشین

بێگومان هەموو نەتەوەیەك له جیهاندا خاوەنی کۆمەڵە کەسانێکە کە کۆچیان بۆ ناو نەتەوە ووڵاتانێکی تر کردووە. هۆکاری ئەو کۆچکردنەش زۆرن، بۆ نموونە نالەباری باری ئابووری و سیاسی و کۆمەڵایەتییەوە یان بەهۆی هەبوونی کێشە و گرفتی تاکەکەسییەوەیە.

یەکێك لەو نەتەوانە ئێمەی کوردین کە ئەمڕۆ ژمارەیەکی زۆرمان لە دەرەوەی کوردستان ژیان بەسەردەبەین، بەشێوەیەك کە ئەمڕۆ کورد لە سەرانسەری جیهاندا بڵاوبوونەتەوە، و ڕەوەندی کوردی تاراوگەنشینیان پێکهێناوە. بەتایبەتی لە ئەوروپا و ئەمەریکا و ئوستورالیادا، کوردانێکی زۆر بوونەتە دانیشتوو، و هاونیشتمانی ووڵاتانی ئەو کیشوەرانە. شایانی باسە بوونی هەمووو ئەو خەڵکە بێگانانە لەو وڵاتە جۆربەجۆرانە بووەتە هۆی ئەوەی کە هەر کۆمەڵە خەڵکانێکی نەتەوەیەك خاوەنی رێکخراوی کۆمەڵایەتی و فەرهەنگی و ئایینی خۆیان بن و بەشێوەیەکی فەڕمی، وەك دامەزراوەی کۆمەڵایەتی و فەرهەنگی و ئایینی لە دەوری یەکتری کۆببنەوە. ئەوەی لێرەدا پێویستە ئاماژەی پێبدەم ئەوەیە کە زۆر بەداخەوە ئێمەی کورد بەهۆی خراپیی په یوەندییەکانی نێوان پارتە سیاسییەکانمانەوە، کوردانی هەندەرانشینیش کۆمەڵە خەڵکێکی تەبا و یەکگرتوو نین، وەک پێویست نەیانتوانیوە رێکخراو و دامەزراوەی تایبەت بەخۆیان هەبێت و ئەو رێکخراو و دامەزراوانە کوردانی دەرەوەی کوردستان پێکەوە کۆبکەنەوە و بەرەو یەکگرتوویی و پێکەوە کارکردن و پێکەوە ژیانێکی ئاساییان ئاڕاستە بکەن. ئەو ناتەبایی و ناکۆکییە سیاسییانه وایکردووە کە لێکترازان و ناکۆکی پەڕشوبڵاوی لەنێوان کوردانی دەرەوەی کوردستاندا دروست ببێت و نەتوانن بە یەکگرتوویی پێکەوە کار بۆ خۆیان و بۆ پرسی ڕەوای نەتەوەیی و نیشتمانیی میللەتەکەی خۆیان بکەن. لێرە ناکرێت بەدووروودرێژی بچینە ناو هەموو وردەکارییەکانی ئەم کێشە و گیروگرفتانەی کوردانی هەندەراننشینەوە، بەڵام لێرەدا بە پێویستم زانی بەکورتی ئاماژەیەك بەم دیاردە خراپ و نالەبارە بدەم. هەروەها ناکرێت باسی رۆڵی کوردانی هەندەرانیش نەکەم کە لە ڕۆژە سەختەکانی کوردستان دا هۆکارێکی باش و یارمەتی دەر بوون بۆ کەسوکار و هاوڕێ و دۆست و ناسیاوەکانیان. ئەوەش وەك ئەرك و بەرپرسیارێتییەکی کۆمەڵایەتی و نەتەوەیی ئەنجامدراوە و هاوکار و یارمەتیدەرێکی کاریگەربوون لە هاوسەنگ کردنی باری دالەنگیوی ئابووری و کۆمەڵانیی خەڵکی کوردستاندا کە بارودۆخێکی ناخۆش و نالەباریان بەهۆی جەنگ و گەمارۆی ئابوورییەوە بەسەردا هاتبوو، ئێمە لێرەدا باسەکەمان لەسەر بارودۆخی کوردانی باشووری کوردستانە نەك هەموو کورد بەگشتی.

بەدڵنیاییەوە کوردانی هەندەراننشین هەر یەکە و بەپێی توانای خۆی درێخی نەکردووە لە بەجێگەیاندنی ئەرك و بەرپرسیارێتیی خێزانی و هاوڕێیەتی و تەنانەت نەتەوەیی و نیشتمان پەروەریی خۆی، سەرباری هەموو ئەوانەش کوردانی دەرەوە رۆڵی گرنگ و کاریگەریان لە پرسە سیاسی و نەتەوەییەکاندا هەبووە و چەندین چالاکیی سیاسیان ئەنجامداوە و سەدان گردبوونەوە و خۆپیشاندانیا دژی دوژمنانی کورد و داگیرکەرانی کوردستان کردووە کە بەشێوەیەکی گشتی کاریگەرییان لەسەر ئەو دەوڵەت و میللەتانە هەبووە کە تێیدا ژیاون و دەژین. تەنانەت چەندین جار هێرش کراوەتە سەر سەفارەتەکانی دەوڵەتە داگیرکەرەکانی کوردستان و لەو رێگەیەوە سەرنجی راگەیاندنە جیهانییەکانیان بۆ لای پرسی ڕەوای نەتەوەیی و نیشتمانیی کورد و کوردستان ڕاکێشراوە و باسی کێشەی ڕەوای کوردیان کردووە و بە میللەتەکانی خۆیانیان ناساندوون، بۆ نموونە کە خۆپیشاندان بۆ ئاشکراکردنی کۆمەڵ کوژییەکان و تاوانە گەورەکانی دوژمنان و داگیرکەران کراوە، کوردانی دەرەوە لە هەر وڵاتێك بووبن روویانکردووەتە ئەو وڵاتەی کە خۆپیشاندانە گەورەکەی تێدا کراوە، لەسەر ئەرك و خەرجیی خۆیان سەدان لافیتە و ئاڵای پیرۆزی کوردستانیان دروستکردووە و لە گردبوونەوە و خۆپیشاندانەکاندا بەرزیان کردوونەتەوە و پیشانی میللەتانی تریان داوە. وەك خۆپیشاندان لە شارەکانی لەندەن و پاریس و بەرلین و بۆن و کۆلن و ئەمستەردام و ستۆکهۆڵم و کۆپنهاگن و برۆکسل و....هتد. هەموو ئەو گردبوونەوە و خۆپیشاندانانە کاریگەریی خۆیان هەبووە و پرسی رەوای میللەتەکەمانیان بە جیهان ناساندووە و سەرنجی میدیاکانی جیهانیان بۆلای خۆیان راکێشاوە.

تەنانەت لەم چەند ساڵانەی دوای راپەڕین و ئازادبوونی باشووری کوردستاندا، کوردانی تاراوگەنشین دەووری باش و کاریگەریان لە دەنگ دانەکان و هەڵبژاردنەکانی کوردستاندا هەبووە و دەنگی خۆیان گەیاندووەتە کوردستان و بەشداربوون لە دەنگدان و هەڵبژاردنەکانی هەموو خولەکانی پەرلەمانی کوردستان و لەم دواییانەشدا بەشداریی زۆر و کاریگەریان لە دەنگدان بۆ ریفراندۆم و سەربەخۆیی باشووری کوردستاندا هەبووە.

دەبێت ئاماژە بەوەش بدەین کە هەموو ساڵێك یادی جەژنی نەورۆز کراوەتەوە و لەو یادە نەتەوەییەدا سەدان ئاڵای کوردستان دروستکراون و بەرز کراونەتەوە و ئاڵای کوردستانیان بە میللەتانی تر ناساندووە.

یادی دامەزراندنی کۆماری کوردستان لە مەهاباد کراوەتەوە و ئەو بۆنە نەتەوەیی و نیشتمانیانە بەرزتر و پیرۆزتر کراون. با لێرەدا ئەو گلەییەش لە هەندێ لە خەڵکان بکەین کە لە ناوەوەی کوردستان لەڕووی ئاگادارنەبوون و تێنەگەیشتنەوە لە ژیانی کوردانی هەندەراننشین، هەڵوێستی خراپیان لەسەر کوردانی دەرەوەی کوردستان هەبووە و هەیە و هەندێك جار وتە و ناووناتۆرەی ناشایستە و نەشیاویان لەسەر کوردانی هەندەران دەربڕیوە و بە خراپە باسی کوردانی هەندەرانیان بۆ کۆمەڵانی خەڵکی کوردستان کردووە، ئەوەش ستەمێك بووە کە بەگشتی لە کوردانی دەرەوەی کوردستان کراوە. یان لەکاتی سەردان کردنی کوردستاندا، بەچاوێکی خراپ و نائاساییەوە سەیری کوردانی دەرەوە کراوە و دەکرێت. یان هەموو ئەو دڵسۆزی و هاوکاری و یارمەتی و پشتوانییەی کوردانی هەندەران، یان لەبیرکراون یان وەك رێزلێنەنان و پێنەزانین و بێوەفایی بەرامبەریان ئەنجامدراوە.

شایانی باسە کوردانی دەرەوەی کوردستان بەدرێژایی بوون و مانەوەیان، هەڵوێستی نەتەوەپەروەرانە و نیشتمانپەروەرانەیان هەبووە و هەیە و هەمیشە بە هەموو شێوە و شێوازیكی کراو و گونجاو لە خزمەتی کورد و کوردستاندا بوون و هەن.

ئەمڕۆ کۆمەڵگەیەکی هەندەراننشینی کورد لە دەروەی کوردستان دروست بووە و هەیە و گرنگ و کاریگەرە و بەگشتی توانیویانە سوود لە مانەوەی خۆیان وەربگرن و سوود لە پێشکەوتن و فەرهەنگ و مێژوو و دابونەریتی میللەتانی تر وەربگرن و لەگەڵ ژیان و فەرهەنگ و دابونەریتی ڕەسەن و جوانی کوردەواری دا موتوربەیان پێبکەن و فەرهەنگێکی باشتر و جوانتریان لێپێکبهێنن. ئەمڕۆ ئێمە لە هەندەران خاوەنی هەزاران کوردی خوێندەوار و خۆپێگەیاندووین، لە پزیشك و ئەندازیار و مامۆستا و کۆمەڵناس و دەروونناس و دیپلۆمات و سیاسەتپیشە و تەکنیک کار و هونەرپیشە و.....هتد، کە هەموو ئەوانە سەرمایەیەکی مرۆیی پێویست و گرنگ و گەورەن بۆ ئێستا و داهاتووی کورد و کوردستان. ئەم ڕەوشە بەشێوەیەکە،کە ئەمڕۆ لەلایەن هەموو حیزب و سەرکردە و سەرکردایەتییەکانی پارتەکانمانەوە چ لە هەندەران و چ لە کوردستان، بە باشی و بە بەرز و گرنگ باس دەکرێت دەنرخێنرێت و ستاییش دەکرێت و ئێستا هیچ کەس و لایەنێك نکوڵی لە دەور و کاریگەرێتی کوردانی دەرەوەی کوردستان ناکەن.

لەدواجاردا دەمەوێت ئەوەش بڵێم ئێستا کۆمەڵگەی کوردانی دەره وە گۆڕانکاریی زۆر باش و پێشکەوتوو و دڵخۆشکەریان بەسەردا هاتووە و گیانی هاوکاری و پێکەوەکارکردن و پێکروە ژیان باشتر و زۆرتر بووە و ئێستا خاوەنی سەدان رێکخراو و دامەزراوەی سیاسی و کۆمەڵایەتی و فەرهەنگین و بە سەدان کورد خاوەنی کار و پیشەی بەرز و کاریگەرن و بە سەدان کورد خاوەنی دوکان و سوپەرمارکێت و کۆمپانیا و دامەزراوەی ئابووریی جۆراوجۆرن و هەموو پەوەندییەکانیش لەگەڵ کوردستاندا ئاسایی و بەردەوامە و بەو هیوایەی بەردەوام و هاوکاری و یارمەتی و پێکەوە گونجان و پێکەوبوون ڕۆژ بەڕۆژ زۆرتر و باشتر و بەسوودتر ببن.

لە کۆتاییدا هەموومان پێویستە و دەبێت هەوڵ بۆ خزمەتکردنی باشتر و زۆرتری پرسی نەتەوەیی و نیشتمانی میللەت و ووڵاتەکەمان بدەین و بەردەوام بین و هەرگیز لە پەوەندیی و خزمەتکردندا کۆڵنەدەین.

به‌ختياری شه‌مه‌يی

31-3-2019

ئەمستەردام / هۆڵەندا